Yahoo (uzņēmums)

***Yahoo, Inc.*** (agrākie nosaukumi ***Verizon Media***, ***Oath***) ir ASV mediju un elektroniskās uzņēmējdarbības uzņēmumu grupa. Uzņēmumam ir divi galvenie biroji: Saniveilā, Kalifornijā un Ņujorkā. Nozīmīgākie tā zīmoli ir *[[AOL|Aol.]]* un *[[Yahoo!]]*.

Uzņēmuma grupas 90 % kapitāldaļu pieder investīciju fondam, ko pārvalda *[[Apollo Global Management]]*, 10 % pieder telesakaru uzņēmumam *[[Verizon Communications]]*.

## Vēsture
thumb|140px|''Oath'' logotips
thumb|140px|''Verizon Media'' logotips
2015. gada 12. maijā telesakaru uzņēmums *[[Verizon Communications]]* paziņoja, ka par 4,4 miljardiem ASV dolāru iegādāsies tīmekļa portālu un tiešsaistes pakalpojumu sniedzēju *[[AOL]]*, lai paplašinātu tā tehnoloģiju un mediju piedāvājumu. Darījums tika pabeigts 23. jūnijā.

2016. gada 25. jūlijā tika paziņots, ka *Verizon* par 4,83 miljardiem USD iegādāsies *[[Yahoo!]]*. Mērķis bija paplašināt piedāvājumus ar pakalpojumiem, ko nesniedza *AOL*. Darījumu bija paredzēts pabeigt 2017. gada pirmajā ceturksnī, 2016. gada septembrī un decembrī *Yahoo* atklāja, 2014. gadā bija notikušas vairākas milzīgas datu noplūdes. *Verizon* atsāka sarunas par pirkšanas cenas samazināšanu. 2017. gada janvārī tika paziņots, ka pārdošana atlikta līdz nākamajam ceturksnim. 8. jūnijā *Yahoo* akcionāri apstiprināja uzņēmuma pārdošanu par 4,48 miljardiem dolāru. Pārdošanas darījums tika pabeigts 13. jūnijā; *Yahoo!* un *AOL* tika apvienoti uzņēmumā ***Oath Inc.*** (no angļu valodas — 'zvērests') .
Darījums neietvēra *Yahoo* piederošās 15 % kapitāldaļas uzņēmumā *[[Alibaba Group]]* un 35,5 % *[[Yahoo! Japan]]* akciju; pēc iegādes pabeigšanas šie aktīvi tika atdalīti atsevišķā uzņēmumā *[[Altaba]]* (2019. gadā tas tika likvidēts).

2018. gada aprīlī datu analītikas un vizualizācijas uzņēmums *Helios and Matheson Analytics* iegādājās *Oath* piederošo filmu informācijas vietni *Moviefone*; vienlaikus *Oath* mātes uzņēmums *Verizon* ieguva kapitāldaļas filmu abonēšanas uzņēmumā *MoviePass* (tā lielākais akcionārs bija *Helios and Matheson Analytics*).
20. aprīlī attēlu un video mitināšanas vietne *[[Flickr]]* tika pārdota uzņēmumam *SmugMug*.
2019. gada 8. janvārī *Oath* tika pārdēvēts par ***Verizon Media***.
2019. gada augustā mikroblogošanas platforma un sociālais tīkls *[[Tumblr]]* tika pārdots *[[WordPress.com]]* meitas uzņēmumam *[[Automattic]]*.
2019. gada augustā tīmekļa kartēšanas pakalpojums *MapQuest* tika pārdots uzņēmumam *System1*.

2020. gada novembrī ziņu agregators un tīmekļa žurnāls *[[HuffPost]]* tika pārdots ASV interneta mediju uzņēmumam *[[BuzzFeed]]*.
2021. gada 3. maijā tika paziņots, ka *Verizon Communications*, kas grib koncentrēties uz *[[5G]]* infrastruktūras attīstīšanu, *Verizon Media* par aptuveni 5 miljardiem ASV dolāru pārdos investīciju fondiem, ko pārvalda uzņēmums *[[Apollo Global Management]]*. Darījums tika pabeigts 2021. gada 1. septembrī. *Verizon Communications* paturēja 10 % līdzdalību jaunajā grupā. *Verizon Media* tika pārdēvēts par ***Yahoo, Inc.***.
Septembrī mediju platforma *Verizon digital media services* tika pārdēvēta par *Edgecast*, bet 2022. gadā pārdota uzņēmumam *Edgio*.
2023. gada decembrī *Yahoo* paziņoja, ka plāno atlaist vairāk nekā 20 % no darbinieku skaita, veicot nozīmīgu reklāmas tehnoloģiju nodaļas restrukturizāciju. Tika slēgta video platforma *In The Know*, kas orientēta jaunajai paaudzei.

## Zīmoli
*Yahoo, Inc.* pārvaldītie zīmoli (nepilnīgs uzskaitījums):

* *[[Yahoo!]]*
** *Yahoo! sports*
** *Yahoo! fantasy*
** *Yahoo! finance*
** *Yahoo! mail*, tīmekļa e-pasts
** *Yahoo! news*
** *Yahoo! life*
** *Yahoo! entertainment*
** *Yahoo! search*
** *Yahoo! sportsbook*
** *Yahoo! developer*, programmatūras risinājumi
* *TechCrunch*, tehnoloģiju ziņas
* *[[AOL|Aol.]]*, ziņu, izklaides, sporta, finanšu portāls
* *Engadget*, tehnoloģiju ziņas un apskati
* *Autoblog*, blogošanas vietne par transportu, ar ziņām, apskatiem un pārdošanas rīkiem
* *Rivals*, koledžu futbols un komandu komplektēšana
* *MAKERS*, feministu medijs
* *BUILT BY GIRLS* (bijušais *Cambio.com*), popkultūras vietne meitenēm
* *RYOT Studio*, video studija
* *Flurry*, analītikas rīki, lai pētītu lietotāju datus, lietošanas paradumus un monetizācijas iespējas
* *[[Netscape]]*, interneta pakalpojumu sniedzējs, bijušais pārlūkprogrammas izstrādātājs
* *CompuServe*, interneta pakalpojumu sniedzējs

### Pārdotie vai pievienoti citiem zīmoli
* *[[Flickr]]*, attēlu un video mitināšanas vietne (2018. gada aprīlī pārdota *SmugMug*)
* *Moviefone*, filmu informācijas vietne (2018. gada aprīlī pārdota *Helios and Matheson Analytics*)
* *Polyvore*, sociālās komercijas vietne (2018. gada aprīlī pārdota *[[SSENSE]]* un slēgta)
* *MapQuest*, tīmekļa kartēšana (2019. gadā pārdots *System1*)
* *[[Tumblr]]*, mikroblogošanas platforma un sociālais tīkls (2019. gada augustā pārdots *[[Automattic]]*)
* *[[HuffPost]]*, ziņu agregators un tīmekļa žurnāls (2020. gada novembrī pārdots *[[BuzzFeed]]*)
* *Edgecast*, mediju platforma, bijusī *Verizon digital media services* (2022. gadā pārdots *Edgio*)

### Pārtrauktie zīmoli
* *AIM*, tūlītēja ziņojumapmaiņa (pārtraukts 2017. gada 15. decembrī)
* *Alto Mail*, tīmekļa e-pasts
* *go90*, interneta televīzijas pakalpojumi (slēgts 2018. gada 31. jūlijā)
* *Yahoo! Messenger* (pārtraukts 2018. gada 17. jūlijā)
* *Yahoo! Together* (pārtraukts 2019. gada aprīlī)
* *Yahoo! Mobile* (pārtraukts 2021. gada augustā)
* *BUILD*, fanu intervijas ar izklaides, biznesa, tehnoloģiju zvaigznēm (apvienots ar *Yahoo! Entertainment*)
* *In The Know*, saturs jaunajai paaudzei (slēgts 2023. gada decembrī)

## Atsauces

## Ārējās saites
* ''Yahoo, Inc.'' vietne